Vençuts

***Vençuts*** és el títol del tercer episodi de la primera temporada de *Temps de Silenci*, emès originalment a TV3 el 31 de gener de 2001.

## Cronologia

L'acció d'aquest episodi té lloc entre gener i abril de 1939.

## Sinopsi

La guerra s'ha acabat. Ara cal mirar al futur. El destí de la Isabel sembla marcat per la Victòria: no s'ha de quedar sola. Però el passat no és pas enterrat del tot. Arriben notícies... però potser arriben massa tard. La divisió és un fet: en Joaquim torna victoriós, mentre en Llorenç ha de passar comptes pels darrers anys...

## Argument

El gener de 1939 la Guerra Civil és a punt d’acabar. Els nacionals han entrat a Barcelona i la situació és cada cop més confosa. A la fàbrica, el Llorenç intenta destruir documents que el puguin comprometre quan és interromput pel Martorell, que decideix quedar-se a acabar la tasca i que recomana als Dalmau fugir tan lluny com puguin. Minuts després, dos soldats irrompen al despatx i arresten el Martorell, qui acabarà sent afusellat.

A la Plaça del Blat, el Llorenç i la Marta es preparen per fugir a França, però acaben quedant-se a Barcelona per complicacions en l’embaràs de la Marta. D’altra banda, un capellà es presenta a casa de la Consol: és el seu fill Constantí, qui li explica que l’estan buscant i que si el troben el mataran, pel que haurà de viure amagat. Dies després, dos soldats visitaran la Consol preguntant pel seu fill, explicant-li que el busquen per ser la ma dreta d’un comissari polític, però la portera negar saber on es troba, motiu pel qual intentaran detenir-la. Mossèn Ventós aconseguirà rescatar-la en l’últim moment i recomanarà al Constantí presentar-se davant la policia, assegurant-li que el seu recolzament públic farà que no li passi res.

Els Dalmau intenten sobreviure com poden durant els darrers mesos de Guerra, intercanviant les joies de la valor de la família per menjar al mercat negre gràcies a l’ajuda del Sebastià. No obstant, un robatori a casa farà que es quedin sense res i que hagin de passar amb les darreres provisions que els van fer arribar. El Llorenç, que sembla haver emmalaltit, està cada cop més feble, però tot i així decideix abandonar la casa per recomanació del Frederic.

L’acció es tasllada a l’hospital, on el Frederic treballa al Pavelló d’Infecciosos i assisteix un pacient anomenat Juan Sánchez, que és realment el Llorenç amb una identitat falsa. La Isabel, que fa de voluntària a l’hospital, es troba amb el Frederic, que li demana que marxi, doncs amb la nova organització les infermeres voluntàries ja no seran necessàries i que ell mateix haurà d’obrir una consulta particular.

De nou a la plaça, la Isabel es retroba amb el Constantí al terrat i veuen com el Sebastià entrar menjar al colmado, mentre als veïns explica que no té més del que contemplen les targetes de racionament, davant el malestar de tothom. Dies després, els veïns decidiran entrar de nit al colmado per comprovar els rumors i endur-se el que puguin trobar, com xocolata, llet condensada i arengades. Al matí següent, el Sebastià trobarà les espines del peix penjades de la font de la plaça i acusarà els veïns d’haver-li robat, advertint especialment a la Consol d’anar amb compte, qui parlarà amb el Constantí per intentar convèncer-lo de presentar-se de forma voluntària davant la Comissió Classificadora.

Els Dalmau reben a casa la visita del Sebastià que els porta una maleta plena de menjar com a agraïment per l’agulla de pit que la senyora Victòria li havia entregat. Tanmateix, el Sebastià els fa saber que ha recuperat part de les joies robades, insinuant que les hi tornarà només a canvi d’un favor sexual. La senyora Victòria s’hi nega rotundament, el que provoca un enfrontament entre els Dalmau i el Sebastià, qui deixarà de subministrar menjar a la família.

Al Pavelló d’Infecciosos, la Isabel es troba amb el senyor Emili, que hi té un nebot ingressat a qui vol fer arribar un pot de llet condensada robada del colmado del Sebastià. Mentre la Isabel l’ajuda a buscar-lo, descobreix el Llorenç amb la seva identitat falsa. El Frederic li demana que guardi el secret, explicant-li que està molt greu i que la única manera que té de salvar-se és amb les sulfamides, una medicina experimental molt difícil de trobar. Acabat el torn, de matinada, la Isabel, plorant, es troba al Sebastià a la plaça a qui explica que el Llorenç morirà si no troben les sulfamides.

D’altra banda, el Constantí és detingut per l’exèrcit davant de la Consol, assabentant-se hores després de que l’han afusellat, mentre que la Marta ja ha tingut el fill: el Francesc Xavier. Davant la situació, la Isabel decideix explicar-li la veritat a la senyora Victòria i fer-li saber quina és la situació del Llorenç i la necessitat de trobar les sulfamides. Sent conscients de que només el Sebastià els pot ajudar, la Isabel accedeix anar a veure’l acceptant totes les condicions a canvi de les sulfamides. Quan arriba, el Sebastià està greument afectat per la mort del Constantí, demanant a la Isabel que marxi i confessant que ha estat ell qui ha entregat el Constantí a les autoritats, si bé només volia espantar-lo.

Dies després, quan el Llorenç és a punt de morir, un paquet anònim arriba a l’hospital amb les sulfamides que permeten curar-lo. Quan rep l’alta, el Llorenç és directament detingut per les autoritats franquistes.